

**IZVJEŠTAJ O RADU**

Javne ustanove za smještaj, rehabilitaciju i resocijalizaciju

korisnika psihoaktivnih supstanci Podgorica

za 2018. godinu

**Podgorica, januar 2019. godine**

**U V O D**

Osnov za podnošenje godišnjeg Izvještaja o radu sadržan je u članu 101 Zakona o socijalnoj i dječijoj zaštiti (''Sl. list RCG'', br. 27/13, 01/15, 42/15 , 47/15, 56/16, 66/16 i 1/17 31/17, 42/17 i 50/17) ), kojim je propisana obaveza javnih ustanova da podnose izvještaj o svom radu za prethodnu godinu.

Izvještaj je rađen u skladu sa Uputstvom o izradi godišnjeg programa rada i izvještaja o radu i ostvarivanju funkcija lokalne samouprave koji je donio Gradonačelnik Glavnog grada.

Cilj podnošenja Izvještaja je informisanje Skupštine Glavnog grada o:

I realizovanim programskim aktivnostima,

II radu Upravnog odbora,

III organizaciji i kadrovskoj osposobljenosti Javne ustanove,

IV stepenu iskorišćenosti finansijskih sredstava,

V trenutnom stanju i predlogu mjera i

VI tabelarnom prikazu programskih aktivnosti.

**I PREGLED REALIZOVANIH PROGRAMSKIH AKTIVNOSTI**

U Javnoj ustanovi za smještaj, rehabilitaciju i resocijalizaciju korisnika psihoaktivnih supstanci Podgorica (u daljem tekstu: Javna ustanova) rad se odvijao kroz tri organizacione jedinice i to: Sektor za tretman zavisnika, Sektor za tretman zavisnica i Sektor za opšte poslove.

Programske aktivnosti u 2018.godini su se realizovale kroz:

1. prijem i otpust klijenata/kinja;

2. stručni tretman rehabilitacije i resocijalizacije;

3. rad sa porodicom;

4. radno - okupacionu terapiju;

5. poslove obezbjeđenja lica i imovine;

6. sportske i rekreativne aktivnosti;

7. timske konsultacije;

8. izlaske klijenata/kinja;

9. izradu izvještaja;

10. akcije u cilju promocije usluga.

**1. Prijem i otpust klijenata/kinja**


U toku 2018. godine članovi Komisije za prijem klijenata/kinja obavljali su poslove propisane Poslovnikom o radu Komisije za prijem a koji su se najviše odnosili na razgovore sa potencijalnim klijentima/kinjama i članovima njihovih porodica. Komisija je odlučivala o svakom pojedinačnom kandidatu/kinji, prvenstveno o njihovoj autentičnosti motivacije za tretmanom kao osnovnom preduslovu kvalitetne apstinencije. Takođe, procjena psihijatara i stručnih lica, kao i neophodna dokumentacija za prijem ukazali su na to da li kod kandidata/kinje postoji neki drugi prioritetni zdravstveni problemi koje treba sanirati prije početka tretmana. Pored članova Komisije za prijem klijenata/kinja iz reda zaposlenih u Javnoj ustanovi jedan od članova Komisije je i predstavnik Centra za socijalni rad Podgorica, shodno ustanovljenom protokolu sa Ministarstvom rada i socijalnog staranja.

Tokom 2018. godine, Komisija za prijem klijenata/kinja donijela je odluku o prijemu **70** kandidata/kinja koji su ispunili navedene uslove.

Klijenti/kinje koji su uspješno završili period adaptacije (period od mjesec dana) potpisivali su Ugovor o tretmanu u trajanju od 11 mjeseci, što čini rezidencijalnu fazu tretmana u Javnoj ustanovi. Saklijentima/kinjama koji su uspješno završili rezidencijalni dio tretmana potpisan je Ugovor o nerezidencijalnom tretmanu, čime su se obavezali da će po pozivu Stručnog tima prisustvovati grupnim terapijama u Javnoj ustanovi i vršiti testiranja na prisustvo psihoaktivnih supstanci u organizmu.

U periodu adaptacije se zbog neautentične motivacije ili nemogućnosti klijenta/kinje da se adekvatno adaptira na uslove tretmana, dešavalo da dođe do prekida tretmana, što je sastavni dio bolesti zavisnosti.

Prosječan broj klijenata/kinja u Javnoj ustanovi u toku 2018. godine bio je **46,** na mjesečnom nivou, i to **27** klijenata/kinja na rezidencijalnom i **19** klijenata/kinja na nerezidencijalnom tretmanu.



Slika 1. Prosječan broj klijenata/kinja na mjesečnom nivou za 2018.godinu.

**2. Stručni tretman rehabilitacije i resocijalizacije**

Javna ustanova je kontinuirano i u 2018. godini pružala mogućnost rehabilitacije kroz psiho-socijalnu pomoć i podršku, psihijatrijsko praćenje, grupne terapije, individualne psihoterapije, porodičnu terapiju, organizovanu radnu-okupacionu terapiju, sportsko-rekreativne aktivnosti, kao i brojne druge sadržaje koji podržavaju stabilnu apstinenciju od psihoaktivnih supstanci i podržavaju oporavak.

Dva osnovna procesa na kojima se temelji tretman jesu proces rehabilitacije i proces resocijalizacije. Usklađivanjem ova dva procesa klijentu/kinji je pružana mogućnost prihvatanja zdrave promjene usmjerene na život bez psihoaktivnih supstanci, koja mu/joj je potrebna.

U okviru rezidencijalnog dijela koji traje godinu dana klijenti/kinje su boravili u našoj ustanovi i za njih su se, u skladu sa potrebama i procjenom, organizovale korisne aktivnosti koje su omogućavale kvalitetan oporavak. Rezidencijalni dio podijeljen je na period adaptacije, rehabilitacije i resocijalizacije.

Po prijemu, klijent/kinja su potpisivali Ugovor o probnim danima, u kojem su navedena njegova/njena prava, obaveze i osnovna pravila ponašanja propisana Pravilnikom o kućnom redu. Takođe, Osoba od povjerenja, odnosno član porodice klijenta/kinje potpisivao je ugovor u kojem su navedena prava i obaveze usmjerene na komunikaciju sa stručnim licima, obaveze prema klijentu/kinji, kao i obaveza aktivnog učešća u tretmanu kojom se predviđa prisustvovanje porodičnim terapijama.

Nakon isteka perioda adaptacije klijentima/kinjama je omogućeno pravo na posjetu i telefonske pozive porodici jednom sedmično, gdje se ova procedura realizovala po već formiranom obrascu koji štiti interese klijenata/kinje.

U ovoj fazi klijenti/kinje su potpisivali Ugovor o tretmanu (za period od 11 mjeseci), u kome su sadržana prava i obaveze koja se odnose na korektno ponašanje i prihvatanje pravila kolektivnog smještaja. Takođe, ovaj ugovor je sadržao i listu lica kojima je odobrena posjeta, a koji ne ugrožavaju oporavak i funkcionisanje klijenta/kinje u ustanovi.

Rehabilitacioni proces podrazumijevao je rad na promjeni klijentovih/kinjinih disfunkcionalnih obrazaca ponašanja, rad na jačanju motivacije, kao i usvajanju novih oblika ponašanja koji podržavaju apstinenciju i zdrav stil života. Svakodnevno su se sa klijentima/kinjama sprovodile grupne i individualne terapije koje imaju za cilj korekciju neadekvatnih stavova i ponašanja.

Proces resocijalizacije je bio usmjeren na to da klijent/kinja uskladi svoje ponašanje sa zahtjevima društva, na koje nije mogao/la da adekvatno odgovori u aktivnoj fazi bolesti.

Za klijente/kinje koji su završili rezidencijalni tretman uslijedila je nerezidencijalna faza u kojoj su periodično dolazili u našu ustanovu na nenajavljena testiranja na prisustvo psihoaktivnih supstanci i grupne terapije, po pozivu Stručnog tima, kao i samoinicijativno u skladu sa svojim potrebama.

Nerezidencijalni tretman trajao je godinu dana i bio je besplatan za sve klijente/kinje.

**Psihijatrijsko praćenje** se odvijaloneposredno nakon prijema klijenta/kinje, a u odnosu na procjene njegovog/njenog stanja i rezultata testiranja na prisustvo psihoaktivnih supstanci u organizmu.

Bolest zavisnosti prate i drugi psihijatrijski poremaćaji i problemi pa je aktivno učešće psihijatra u praćenju klijenata/kinja neophodno kako bi se adekvatno odgovorilo na određena psihička stanja.

Ova aktivnost odvijala se u toku tretmana, uz konstantno praćenje, posebno kod onih klijenata/kinja gdje se u toku rada ispolje potrebe za saniranjem propratnih psihičkih stanja.


**Grupna psihoterapija**, kao osnova rada sa klijentima/kinjama, bila je značajna jer im je pružena mogućnost da se u početnoj fazi suoče sa destruktivnim obrascima po kojima funkcionišu, a u kasnijem periodu i sa svim promjenama koje program nalaže kao uslov kvalitetne apstinencije**.**

Stručni rad sa klijentima/kinjama se odvijao kroz više psihoterapijskih modaliteta kombinovanih sa osnovnim programom podrške, a osnovu stručnog rada su činile **psihoterapijske grupe**.

U toku rada korišćene su različite psiho-socijalne tehnike, uključujući i različite psihoterapijske pravce (transakciona analiza, sistemsko porodična terapija, REBT, psihodinamski pristup, trening emocionalne pismenosti, asertivni trening, kao i različite vrste radionica baziranih na zdravim socijalnim temama).

Tokom izvještajnog perioda, organizovano je i sprovedeno ukupno **1363** grupnih terapija sa klijentima/kinjama koji se nalaze na rezidencijalnom dijelu tretmana.

Takođe, organizovane su grupne terapije sa klijentima/kinjama koji se nalaze na nerezidencijalnom tretmanu, u cilju praćenja njihovog stanja i podrške u aktuelnim problemima koji se ispoljavaju u funkcionisanju nakon stacionarnog tretmana. Organizovano je i sprovedeno ukupno **67** grupnih terapija sa klijentima/kinjama koji se nalaze na nerezidencijalnom tretmanu.



Slika 2. Broj grupnih terapija u toku 2018. godine.

**Individualne terapije** sprovodili su oni članovi stručnog tima koji su, pored osnovnog visokoškolskog obrazovanja, stekli dodatne edukacije iz različitih psihoterapijskih modaliteta. Ovaj vid terapije ima za cilj da daje podršku, ohrabruje i motiviše klijenta/kinju, ali i da kod klijenta/kinje razvije sposobnost za racionalno ponašanje i preuzimanje odgovornosti za svoje postupke.


**Psihološka testiranja** sprovodili su psiholozi, članovi Stručnog tima koji za potrebe testiranja imaju i praktično znanje u smislu konkretnih obuka. Psihološka testiranja su sprovođena nakon perioda adaptacije i imala su za cilj da omoguće razumijevanje i detaljan opis ličnosti i sposobnosti klijenta/kinje. Na osnovu rezultata psihološkog testiranja izrađivan je Individualni terapeutski plan, koji sadrži opis emotivnog, kognitivnog i socijalnog funkcionisanja sa jasnim smjernicama za rad sa određenim klijentom/kinjom. Psihološka testiranja su omogućavala uvid u ona stanja koja su kod klijenta/kinje karakteristična i na osnovu kojih se planira način na koji se pristupa klijentu/kinji, bilo u individulanom radu, bilo na grupnim terapijama.

Kako je jedna od glavnih karakteristika zavisnika/ca neistrajnost, labilnost, sugestibilnost u okviru rada sa klijentima/kinjama organizovane su posebno **psihološke radionice** na teme asertivnosti, emocionalne pismenosti, razbijanja predrasuda, jačanja samopouzdanja, tolerancije, adekvatnog odgovora na stres, adekvatno riješavanje konfliktnih situacija i sl. Tokom izvještajnog perioda, sprovedeno je **24**  psihološke radionice.

Pored navedenih oblika pružanja psiho-socijalne podrške klijentima/kinjama, u toku tretmana u vidu individualnih i grupnih psihoterapija, svakodnevno je spovođeno i savjetovanje na različite teme koje se javljaju kao potreba klijenta/kinje da odgovori na aktuelni problem, a za koji/joj je potrebna podrška stručnih lica.

Savjetovanje je vršeno na teme adekvatnog funkcionisanja, zastoja u obradi stručnog programa, interakcija sa drugim ljudima, odnosa prema radnim obavezama, trenutnih emotivnih zastoja i drugih tema koje se mogu riješiti u formi savjetovanja i konsultacije. Ukupan broj savjetovanja za 2018. godinu iznosio je **1321.**

Takođe, pored redovnih porodičnih terapija, savjetovanja i konsultacije su omogućene i za porodice klijenata/kinja i u 2018. godini bilo ih je **919.**



Slika 3. Savjetovanje i konsultacije u 2018.godini.

**3. Rad sa porodicom**

Kako zavisnost nije samo problem pojedinca, već i cijele porodice porodična terapija predstavlja veoma značajan segment u cjelokupnom tretmanu. Mijenjajući odnose u porodici, ona postaje značajan faktor podrške.

U našoj Ustanovi nakon šest mjeseci boravka klijenta/kinje počinje psihoterapijski rad sa porodicom i traje do okončanja njegovog/njenog rezidencijalnog tretmana. Cilj terapije je proizvesti promjenu u porodičnom sistemu, poboljšati komunikaciju i odnose između članova porodice.

Članovi stručnog tima su u prethodnom periodu za sve klijente/kinje, koji su na tretmanu duže od šest mjeseci, organizovali **porodične terapije**.

**Sistemska porodična terapija** jeinterakcijski metod koji sagledava porodicu kao sistem u promjeni, a individualne obrasce ponašanja razumije kao rezultat interpersonalnih odnosa. Promjena kod jednog člana porodice utiče na ostale članove, a samim tim dolazi do promjene u cijelom porodičnom sistemu.

U 2018. godini, Stručni tim je organizovao i sproveo **19** porodičnih terapija

**4. Radno-okupaciona terapija**

Radna zaduženja klijenata/kinja, u okviru radno-okupacione terapije, dozirana su u skladu sa mogućnostima i afinitetima samog klijenta/kinje sa ciljem unapređenja ili formiranja radnih navika usmjernih na učenje novih vještina i brige o prostoru u kome borave. Takođe, kroz plansku i organizovanu radnu terapiju klijenti/kinje su učili i pravilan odnos prema dodijeljenim zadacima, prihvatanju autoriteta u radu, učenju po modelu teraputa/kinje, kao i kontinuitetu u obavljanju radnih aktivnosti.

U izvještajnom periodu u okviru radno-okupacione terapije sprovođene su sljedeće aktivnosti:

* Održavanje higijene prostora u Javnoj ustanovi i njenom okruženju (čišćenje svih prostora koji su na raspolaganju klijentima/kinjama i njihovo redovno održavanje);
* Rad u plasteniku (uzgoj ukrasnog bilja, presađivanje biljaka, sadnja povrća, održavanje biljaka);
* Rad u stolarskoj radionici (izrada stolova, stolica, škura, garnišli, ramova za košnice, ramova za kreativnu radionicu, različitih ukrasnih predmeta za dekupaž tehniku);
* Rad u radionici za uzgoj pčela i vrcanje meda (pravilna ishrana pčela, održavanje pčelarskih društava, mijenjanje lokacije košnica u skladu sa potrebama, vrcanje meda);
* Poslovi popravke instalacija u Javnoj ustanovi (sitniji poslovi koji se mogu obaviti bez podrške profesionalnog lica, a pod nadzorom referenta za radnu terapiju);
* Održavanje zelenih površina i ukrasnog bilja u krugu Javne ustanove (košenje, zalijevanje, podrezivanje biljaka itd.);
* Održavanje unutrašnjosti Javne ustanove (krečenje, gletovanje, sitne popravke na inventaru);
* Popravke alata koji je na raspolaganju klijentima/kinjama;
* Održavanje vinograda i proizvodnja soka od grožđa za potrebe klijenata/kinja;
* Izrada ukrasnih predmeta u okviru okupacione terapije (dekupaž tehnika, graviranje na drvetu, duborez, izrada ramova za slike, crtanje na staklu, shabby shic namještaj, aranžiranje suvog cvijeća itd.);
* Kulinarstvo (pravljenje torti, kolača, peciva uz nadzor referentkinja za radnu terapiju za potrebe klijenata/kinja).

Takođe, u okviru radno-okupacione terapije kontinuirano se održavala slikarska radionica, koju je realizovao akademski slikar. Značaj kreativnosti u terapiji je važan jer podstiče nalaženje novih mehanizama prevladavanja i lakše zaobilaženje otpora. Kroz proces crtanja i slikanja klijenti/kinje imaju mogućnost da istražuju sebe, otkriju neotkrivene djelove svoje ličnosti i na taj način idu u pravcu promjene.


Za klijentkinje, u okviru radno-okupacione terapije, realizovane su i radionica za šivenje i radionica za pružanje kozmetičkih usluga. Cilj radionica bio je usvajanje novih vještina koje će klijentkinjama koristiti nakon završetka tretmana kao mogućnost djelatnostima kojima bi mogle da se profesionalno bave.

**5. Poslovi obezbjeđenja lica i imovine**

Zaposleni na poslovima obezbjeđenja lica i imovine sprovodili su sve potrebne standardne bezbjednosno–operativne procedure. Procedure su se odnosile na obezbjeđenje lica i imovine, prijem i otpust klijenata/kinja, odlaske i povratke klijenata/kinja sa vikend odsustva, posjete klijentima/kinjama od strane osoba od povjerenja, kao i posjete stranaka i ostalih lica koja po bilo kom osnovu boravila u Javnoj ustanovi. Referentkinje za radnu terapiju u Sektoru za tretman zavisnica pored poslova na organizaciji i vođenju radno-okupacione terapije obavljale su i navedene procedure za potrebe Sektora.

U 2018. godini, zaposleni na poslovima obezbjeđenja lica i imovine izvršili su sljedeće intervencije:

* ukupno **1004** testiranja na prisustvo psihoaktivnih supstanci u organizmu kod klijenata/kinja koji se nalaze na rezidencijalnom i nerezidencijalnom tretmanu, kao i kod kandidata/kinja koji su zainteresovani za tretman u našu Ustanovu.
* u izvještajnom periodu, bilo je **629** posjeta klijentima/kinjama od strane osoba od povjerenja;
* takođe, zaposleni na poslovima obezbjeđenja lica i imovine vodili su klijente/kinje u medicinske ustanove radi obavljanja zdravstvenih pregleda **150** puta;
* pored toga, zaposleni na poslovima obezbjeđenja lica i imovine vodili su klijente/kinje u nadležni sud kako bi prisustvovali ročištima u krivičnim postupcima koji su se vodili protiv klijenta/klijentkinje, a u izvještajnom periodu ovih aktivnosti bilo je ukupno **16**;
* takođe, broj svih lica evidentiranih na prijavnici, u cilju posjete Javnoj ustanovi je za 2018. godinu iznosio **1725**;
* Obavljana su i vanredna testiranja i pretresi svih klijenata/kinja, kao i soba i drugih prostorija u kojima borave klijenti/kinje, iz bezbjedonosnih razloga, po procjeni nadležnih lica.



Slika 4. Aktivnosti zaposlenih na poslovima obezbjeđenja lica i imovine za 2018.godinu.

**6. Sportske i rekreativne aktivnosti**

Sportske aktivnosti, kao jedan od segmenata tretmana u Javnoj ustanovi prvenstveno se baziraju na osnovu antropološkog statusa svakog klijenta/kinje ponaosob, gdje se prije svega akcenat stavlja na zdravstveno stanje i motoričke sposobnosti.

Kontinuirano su organizovani različiti vidovi rekreativnih aktivnosti za klijente/kinje. U 2018. godini organizovani su izleti i pješačke ture na Medun, Biogradsku goru, Skadarsko jezero, Goricu, kao i posjete konjičkom klubu “Budućnost”.

Javna ustanova ima veoma dobru saradnju sa grupama samopomoći za zavisnike/ce koje su formirane na teritoriji Glavnog grada Podgorica, NA grupama samopomoći. Prepoznajući značaj postojanja ovakvog vida podrške za zavisnike/ce i nakon tretmana, realizovane su aktivnosti u vidu sastanaka članova ove grupe i klijeneta/kinje i organizovane su zajedničke sportske aktivnosti. U 2018.godini realizovano je **34** zajednička sastanaka, kao i **9** fudbalskih utakmica u Kros parku “Zlatica”.

**7. Timske konsultacije**

Bolest zavisnosti kao veoma kompleksna bolest zahtijeva multidisciplinaran pristup i saradnju različitih obrazovnih profila koji su na raspolaganju klijentima/kinjama u Javnoj ustanovi. Tako su se svakodnevno organizovali međusektorski sastanci u Javnoj ustanovi, kako bi zadržali kontinuitet razmjene informacija.

U 2018. godini organizovani su svakodnevni sastanci članova Stručnog tima, po potrebi i više puta u toku dana kako bi se razmijenile informacije o funkcionisanju klijenata/kinja i organizovao dnevni plan rada za grupne i individualne psihoterapije.

Kolegijumi koji se održavaju kod direktora, a kojima prisustvuju predstavnici svih sektora i službi u okviru Javne ustanove, organizovani su najmanje dva puta sedmično, a po potrebi i češće.

Na ovaj način, razmjenom informacija između menadžmenta, stručnog tima, referenata/kinja za radnu terapiju i zaposlenih na poslovima obezbjeđenja lica i imovine praćeno je stanje klijenta/kinje, a dobra komunikacija zaposlenih u ovim segmentima imala je za rezultat kvalitetan tretman.


**8. Izlasci klijenata/kinja**

Nakon isteka šest mjeseci rezidencijalne faze tretmana u Javnoj ustanovi, klijenti/kinje stiču pravo na vikend izlaske i posjete porodicama. Izlasci predstavljaju jednu vrstu primjene stečenog znanja u okviru tretmana i privikavanje na adekvatnije novostečene obrasce funkcionisanja u porodici, ali i u društvu u cjelini.

Tokom 2018. godine odobreno je **282**  vikend izlazaka za klijente/kinje koji su stekli uslov.

Nakon povrataka sa vikend izlaska u Javnu ustanovu, klijenti/kinje su pristupali protokolu pregleda lica i stvari, ali i obaveznog testiranja na prisustvo psihoaktivnih supstanci u organizmu.

Klijentima/kinjama su, na njihov zahtjev, u **110** slučajeva**,** odobravani izlasci u pratnji osoba od povjerenja, iz različitih opravdanih potreba klijenata/kinja, a najčešće su se obraćali sa zahtjevom da obave određene medicinske preglede.



Slika 4. Izlasci klijenata/kinja tokom 2018. godine.

**9. Izrada izvještaja**

Stručni tim je svakodnevno sačinjavao izvještaje koji se tiču ponašanja i aktivnosti klijenata/kinja u okviru grupne terapije. Ovi izvještaji su sadržali terapijske intervencije, promjene u ponašanju klijenata//kinja, uspjeh u održavanju apstinencije, kao i druge informacije koje se tiču terapijskog progresa klijenta/kinje.

Stručni tim je svakog mjeseca sačinjavao i listove praćenja za svakog klijenta/kinje ponaosob. Ovaj dokument je sadržao uvide stručnih lica iz svih segmenata (grupne terapije, individualne terapije, radno-okupacione terapije, sportskih aktivnosti, mišljenje rukovodioca) što je davalo potpunu sliku o klijentu/kinji sa sugestijama daljeg djelovanja usmjerenog na korekcije, tamo gdje su one potrebne.

Takođe, sve organizacione cjeline u okviru Javne ustanove su svakog mjeseca sačinjavale mjesečne izvještaje o radu koji su sadržali realizovane aktivnosti iz svojih nadležnosti.

**10. Akcije u cilju promocije usluga**

Javna ustanova je prepoznata kao ustanova koja ima kontinuirano dobru profesionalnu saradnju sa institucijama koje se bave sličnom problematikom ili imaju slično polje djelovanja. I u 2018. godini uloženi su napori ka unapređenju te saradnje, nezavisno da li se radi o državnim institucijama, institucijama Glavnog grada, Kancelarijama za prevenciju bolesti zavisnosti na teritoriji Crne Gore, NVO ili nekim drugim subjektima.

***U toku 2018. godine sprovedene su sljedeće akcije:***

|  |
| --- |
| **Januar** |
| * Prigodnim aktivnostima obilježen Badnji dan, zajedničkim loženjem badnjaka zaposlenih i klijenata/kinja na rezidencijalnom tretmanu. * U Javnoj ustanovi izvedena je predstava „Dobro veče Montenegro“, koju su imali priliku pogledati klijenti/kinje i zaposleni. * Uspostavljena saradnja sa Upravom za kadrove koja je imala za rezultat aktivnije učešće zaposlenih Javne ustanove na različitim obukama koja ova institucija organizuje. |
| **Februar** |
| * Zaposleni Javne ustanove pohađali su napredni kurs računara, koji je realizovan u Upravi za kadrove. * Studenti Fakulteta političkih nauka su realizovali upitnik sa klijentima/kinjama na rezidencijalnom dijelu tretmana. Istraživanje koje su sproveli imalo je za cilj izradu preventivnog programa za mlade. |
| **Mart** |
| * Predstavnici Javne ustanove, direktor Aleksandar Radinović i soc.radnica Ivana Tiodorović prisustvovali IPA prezentaciji projekata za prekograničnu saradnju sa BIH i Hrvatskom, realizovanoj u KIC-u Budo Tomović. * Predstavnice CIS-a posjetile Javnu ustanovu kako bi se realizovalo instaliranje elektronske baze podataka. * Predstavnici Javne ustanove, direktor Aleksandar Radinović, socijalna radnica Ivana Tiodorović i psihološkinja Dijana Milošević uzeli učešće na seminaru na temu „Motivacija zaposlenih“ koji je realizovala Uprava za kadrove Crne Gore. * Predstavnica Javne ustanove, psiholog Dijana Milošević učestvovala na obuci za izradu nove platforme sajta koju je organizovao Centar za informacioni sistem Glavnog grada. |
| **April** |
| * U Javnoj ustanovi organizovane prigodne vaskršnje aktivnosti u kojima su klijentkinje uzele aktivnog učešća. * Organizovana je posjeta konjičkom klubu „Budućnost“, gdje su u prijatnom ambijentu rezidentkinje i nerezidentkinje sa zaposlenima uživale u rekreativnim aktivnostima. * Javna ustanova je u saradnji sa CNP omogućila klijentkinjama i zaposlenima u Sektoru za tretman zavisnica prisustvo izvedbi predstave Don Žuan. * Organizovan je izlet za klijente - pješačka tura od Brajića do Manastira Praskavice. * Javna ustanova je realizovala donaciju namještaja, posuđa, kao i drugih osnovnih stvari za opremanje stana nerezidentkinji, koja se zbog lošeg materijalnog, ali i zdravstvenog stanja nalazi u stanju potrebe. Javna ustanova je pored pružanja tretmana u trajanju od dvije godine, uzela učešća i u donaciji opremanja i rekonstrukcije stana nerezidentkinje u saradnji sa Centrom za socijalni rad Podgorica. |
| **Maj** |
| * Javna ustanova realizovala je za klijentkinje i zaposlene izlet na Tunjevo. * U Javnoj ustanovi realizovana je obuka svih zaposlenih na temu „Zaštita na radu“. * Organizovan sastanak sa predstavnicima IPA sekcije Crna Gora. Tema sastanka je bila organizovanje aktivnosti povodom obilježavanja Međunarodnog dana protiv zloupotrebe droga. |
| **Jun** |
| * Javnu ustanovu su posjetili predstavnici Opština u okviru Glavnog grada –Tuzi i Golubovci, kako bi dogovorili aktivnosti vezane za Međunorodni dan borbe protiv zloupotrebe droga, koje će biti relizovane u tim opštinama. * Predstavnici Javne ustanove, direktor Aleksandar Radinović, psiholog Dijana Milošević i socijalni radnik Ivana Tiodorović učestvovali su na X Međunarodnoj specijalističkoj školi „Savremena dostignuća u prevenciji, liječenju i rehabilitaciji bolesti zavisnosti" . Na osnovu učešća u nastavi i stečenih znanja tokom rada škole, polaznici su dobili međunarodno validan sertifikat Evropskog centra za mir i razvoj Univerziteta za mir Ujedinjenih nacija. * Javna ustanova sa partnerima Internacionalnom policijskom asocijacijom – IPA sekcija Crna Gora i NVO Preporod, a uz podršku Sekretarijata za kulturu i sport Glavnog grada realizovala je niz planiranih aktivnosti povodom obilježavanja 26. juna Međunarodnog dana borbe protiv zloupotrebe droga. Prva aktivnost je realizovana u opštini u okviru Glavnog grada Golubovci, gdje je ispred Doma omladine i u dvorištu vrtića “Zvjezdani vrt” zasađeno ukrasno bilje i podijeljen edukativno-informativni materijal koji sadrži osnovne informacije o bolestima zavisnosti. Zatim je ispred Gimnazije “25. maj” zasađeno ukrasno bilje i u sklopu organizacije Summer fest-a za učenike ove škole, kao i za sve zainteresovane podijeljen edukativno-informativni materijal koji sadrži osnovne informacije o bolestima zavisnosti. Na uglu Hercegovačke i ulice Slobode u Podgorici, organizovan je performans pod nazivom “Budi slobodan – reci drogi NE!” što je bila završna aktivnost povodom obilježavanja Međunarodnog dana borbe protiv zloupotrebe droga. |
| **Jul** |
| * Predstavnik Opštine u okviru Glavnog grada Golubovci, Marko Kračković posjetio je Javnu ustanovu i tom prilikom donirao mrežu za koš. * Uspostavljena saradnja Javne ustanove i frizerskog studija “Maja progress art”. Preduzetnica Maja Bulatović je pružatla besplatne frizerske usluge svim ženama koje su na tretmanu u Javnoj ustanovi I ta aktivnost će se odvijati u kontinuitetu. * Klijenti na rezidencijalnom tretmanu su sa članovima stručnog tima odgledali predstavu “Leptir” koja je odigrana u okviru manifestacije Barski ljetopis. * Javnu ustanovu posjetio je zaštitnik ljudskih prava i sloboda Crne Gore, Šućko Baković, sa zamjenicima Snežanom Mijušković i Sinišom Bjekovićem. Direktor Aleksandar Radinović, pomoćnik direktora dr Ljubinko Kaluđerović i psiholog Dijana Milošević upoznali su Zaštitnika ljudskih prava i sloboda i njegove saradnike sa načinom funkcionisanja Javne ustanove. Takođe, razgovarano je i o izazovima u radu sa zavisnicima/ama, kao i pratećim problemima koji se javljaju uz bolesti zavisnosti. * Javna ustanova organizovala je izlet i krstarenje na Skadarskom jezerom za klijente/kinje na rezidencijalnom i nerezidencijalnom dijelu tretmana. |
| **Avgust** |
| * Javnu ustanovu posjetio je gradonačelnik dr Ivan Vuković. Prilikom posjete gradonačelnik je istakao da je ponosan što u Podgorici postoji i uspješno radi ustanova ovog tipa i istakao da će se za dalje unapređenje kvaliteta rada Ustanove. |
| **Septembar** |
| * U prostoriji biblioteke “Radosav Ljumović” održana je fokus grupa sa klijentima/kinjama koji uspješno apstiniraju a bili su dio programa rehabilitacije od osnivanja ustanove. Fokus grupi prisustvovalo je više od 50 klijenata/kinja kao i članovi stručnog tima koji rade i koji su radili u Javnoj ustanovi. Teme fokus grupe su bile bazirane na sadašnje funkcionisanje klijenata/kinja, kao i njihove sugestije za unapređenje sadržaja rada ustanove. * Upriličena proslava 10 godina rada i postojanja Javne ustanove.   . |
| **Oktobar** |
| * Organizovan izlet na Biogradskoj gori za klijente/kinje koji se nalaze na rezidencijalnom i nerezidencijalnom dijelu tretmana. * Predstavnici Javne ustanove za smještaj, rehabilitaciju i resocijalizaciju korisnika psihoaktivnih supstanci Podgorica posjetili su terapijsku udrugu “NE-ovisnost” u Osijeku i odjeljenje za narkomaniju u Specijalnoj bolnici za psihijatrijske bolesti „Dr Slavoljub Bakalović“ u Vršcu. Tokom studijske posjete predstavnici Javne ustanove su imali priliku da se detaljno upoznaju sa radom ovih institucija i njihovim funkcionisanjem. |
| **Novembar** |
| * Javnu ustanovu posjetili su studenata IV godine Fakulteta politickih nauka smjer Socijalna politika i socijalni rad. U okviru ove posjete studenti su imali priliku da se upoznaju sa svim segmentima rada, kao i da čuju iskustvenu priču bivše klijentkinje, a sada asistentkinje u tretmanu. * Predstavnici Javne ustanove, učestvovali su na okruglom stolu „Mladi koji koriste droge u Crnoj Gori: nedostatak sistema podrške kao glavni izazov“, u organizaciji NVO “Juventas. Ispred Javne ustanove, panelista okruglog stola bila je psihološkinja Dijana Milošević, koja je govorila na temu “Tretman mladih u okviru JU Kakaricka gora – iskustva, poteškoće i izazovi”. * Klijenti/kinje Javne ustanove za smještaj, rehabilitaciju i resocijalizaciju korisnika psihoaktivnih supstanci Podgorica i članovi stručnog tima odgledali su dvije predstave u Crnogorskom narodnom pozorištu. * Predstavnici Ministarstva zdravlja, državni sekretar Milovan Vujović, generalna direktorica Direktorata za međunarodnu saradnju i harmonizaciju propisa mr Slađana Pavlović i generalna direktorica Direktorata za ekonomiku i projekte u zdravstvu Milica Škiljević posjetili su Javnu ustanovu. Cilj ove posjete je bio sagledavanje stanja I mogućnosti daljeg unapređenja i razvoja ustanove. * Predstavnica Javne ustanove, socijalna radnica Ivana Tiodorović učestvovala na REITOX akademiji održanoj u Pragu na temu “Nove metode prevencije – zasnovane na naučnim dokazima”. |
| **Decembar** |
| * Javnu ustanovu posjetili su predstavnici Opštine u okviru Glavnog grada Golubovci povodom realizacije moguće izrade suvenira za potrebe ove opštine, u kojoj bi učešće uzeli klijenti/kinje Javne ustanove. * Predstavnica Javne ustanove psihološkinja Dijana Milošević uzela aktivno učešće na nacionalnoj koferenciji pod nazivom: “Bolesti zavisnosti – multidimenzionalni problem crnogorskog društva”, održanoj u hotelu Ramada u organizaciji Misije OEBS-a u Crnoj Gori i NVO “Preporod”. * Predstavnica Javne ustanove, socijalna radnica Aida Kerović učestvovala je na treningu “Mladi i droge” u organizaciji NVO “Juventas” održanoj u Petrovcu. * U okviru Javne ustanove postavljen je dio sadržaja za dječija igrališta. * Zahvaljujući Glavnom gradu, priliku da na Podgoričkom prazničnom Pazaru dobila je i Javna ustanova. Na dodijeljenom štandu građani su mogli dobiti, od stručnih lica naše ustanove, sve neophodne informacije o tretmanu, pomoći i podršci koju pružamo klijentima/kinjama na njihovom putu oporavka. * U Javnoj ustanovi organizovano je prednovogodišnje druženje sa djecom klijentkinja uz prigodnu svečanost, slatkiše i nezaobilazne paketiće. * Javna ustanova realizovala donaciju ukrasnog bilja za akciju ozelenjavanja dvorišta vrtića Stara Varoš, vaspitne jedinice JPU Đina Vrbica. * U Javnoj ustanovi tradiocionalno obilježen doček Nove godine uz prigodne aktivnosti za klijente/kinje. |

Pored navednih akcija, u prethodnoj godini, su realizovane i sledeće aktivnosti:

Javna ustanova je nastavila saradnju sa Udruženjem priređivača igara na sreću “Montenegro Bet” koja je započeta 2017 godine. Stručna lica Javne ustanove su realizovala nekoliko predavanja na teme bolesti zavisnosti i problematičnog i patološkog kockanja zaposlenima u kompanijama članicama udruženja “Montenegro Bet”.

Predstavnici LDS charities uručili su donaciju Javnoj ustanovi za potrebe formiranja radionice za pružanje kozmetičkih usluga i radionice za pranje automobila. Novoformirane radionice su omogućile unapređenje sadržaja namijenjenih klijentima i klijentkinjama koji se nalaze na rezidencijalnom i nerezidencijalnom dijelu tretmana. Takođe, doprinijele su sticanju novih vještina rada i boljoj reintegraciji u društvo nakon tretmana. Obuka koja se realizuje u okviru radionice za pružanje kozmetičkih usluga se obavlja kontinuirano i sprovodi je referentkinja za radno-okupacionu terapiju, koja posjeduje sertifikat za poznavanje ovih vještina. U narednom periodu planirano je i pokretanje radionice za pranje automobila.

U toku 2018. godine predstavnici Javne ustanove uzeli su aktivnog učešća u nizu radnih sastanaka organizovanih od starne Ministarstva nauke i Ministarstva zdravlja a povodom predstavljanja koncepata pametne specijalizacije i mogućnosti učešća Javne ustanove u zdravstvenom turizmu.

Javna ustanova je 11. septembra 2018. godine svečanom aktivnošću obilježila 10 godina rada i postojanja. Svečana aktivnost realizovana je u velikoj Sali KIC-a “Budo Tomović” na kojoj su prisustvovali veliki broj prijatelja i podržavaoca rada ustanove. U toku svečanosti dodijeljeni su pokloni u znak zahvalnosti pojedincima i institucijama koji su dali podršku ustanovi u 10 godina postojanja. Takođe, u večernjim časovima organizovana je proslava za zaposlene gdje su zaposlenima koji su u radnom odnosu 10 godina dodijeljeni prigodni pokloni. Za potrebe obilježavanja svečanosti snimljen je i dokumentarni film u kojem je detaljno prikazan način funkcionisanja ustanove, sadržaj tretmana kao i ispovijesti bivših klijenata/kinja.

U toku 2018. godine, predstavnici Javne ustanove su bili gosti različitih medijskih kuća. Stručna lica i menadžment Javne ustanove izlagali su na mnogobrojne teme u okviru problematike bolesti zavisnosti i funkcionisanja Javne ustanove. Gostovanja su bila u različitim emisijama RTCG (Jutarnji program, Putevi života i drugi prilozi u okviru informativnog sadržaja), Televizije 777, Televizije Nikšić, RTV Budva, TV Nova M, Antene M (radijska emisija Droga je laž, istina je život). Takođe, na brojne zahtjeve pisanih medija dali smo odgovore na sva pitanja, a informisanjem javnosti na ovaj način pružili mogućnost transparentnog uvida u rad Javne ustanove.

Kroz detaljan presjek aktivnosti jasno su prikazani napori koje ulažu zaposleni u Javnoj ustanovi da pored kompleksnog rada sa populacijom zavisnika/ca svoje polje djelovanja unapređuju i na druge oblasti koje su svakako usko povezane sa temom bolesti zavisnosti.

**II RAD UPRAVNOG ODBORA**

U 2018. godini održane su **4 sjednice** Upravnog odbora, na kojima su razmatrana tekuća pitanja koja su od značaja za funkcionisanje Javne ustanove:

* **15. 01. 2018**. godine **na XVIII sjednici** Upravnog odbora usvojen je Izvještaj o radu Javne ustanove za 2017.godinu.
* **26. 01. 2018**. godine **na XIX sjednici** Upravnog odbora donešen je nacrt Odluke o izmjenama i dopunama Statuta Javne ustanove.
* **28. 08. 2018.** godine **na XX sjednici** Upravnog odbora razmotren je zahtjev za obezbjeđenje sredstava iz Budžeta Glavnog grada Podgorice za 2019. godinu. Na ovoj sjednici donešen je Pravilnik o zaštiti i zdravlju na radu Javne ustanove.
* **03.** **12. 2018**. godine **na XXI sjednici** Upravnog odbora usvojen je Program rada Javne ustanove za 2019. godinu.

**III ORGANIZACIJA RADA, BROJ I KVALIFIKACIONA STRUKTURA ZAPOSLENIH**

Rad u Javnoj ustanovi organizovan je kroz osnovne i posebne organizacione jedinice.

Osnovne organizacione jedinice su Sektor za tretman zavisnika, Sektor za tretman zavisnica i Sektor za opšte poslove.

Sektor za opšte poslove u svom sastavu ima tri (3) posebne organizacione jedinice:

* Odsjek za administrativno pravne i finansijske poslove
* Odsjek za poslove obezbjeđenja
* Odsjek za tehničke i pomoćne poslove

Javna ustanova na dan 31. decembar 2018. godine ima 36 zaposlenih.

***Broj i kvalifikaciona struktura zaposlenih na dan 31. 12. 2018. godine***

|  |  |  |  |  |  |
| --- | --- | --- | --- | --- | --- |
| **Kvalifikacija** | **Direktor i pomoćnici** | **Sektor za tretman zavisnika** | **Sektor za tretman zavisnica** | **Sektor za opšte poslove.** | **UKUPNO** |
| VSS | 3 | 4 | 3 | 4 | 14 |
| VŠS |  |  |  | 1 | 1 |
| VKV |  |  |  | 1 | 1 |
| SSS |  | 4 | 4 | 9 | 17 |
| NK |  | 1 |  | 2 | 3 |
| **UKUPNO** | 3 | 9 | 7 | 18 | 36 |

Kvalifikacionu strukturu zaposlenih Javne ustanove čine četrnaest zaposlenih sa visokom stručnom spremom (VSS), od kojih su troje na rukovodećim radnim mjestima - direktor i dva pomoćnika.

U stručnom timu u Sektoru za tretman zavisnika i Sektoru za tretman zavisnica stručne poslove u neposrednom radu sa klijentima/kinjama obavlja sedam izvršilaca sa VSS i to: dva psihologa, dva specijalna pedagoga, dva socijalna radnika i referent za sportsko-rekreativne aktivnosti. Takođe, poslove rukovodioca Odsjeka za administrativno-pravne i finansijake poslove, rukovodioca Odsjeka za poslove obezbjeđenja, rukovodioca Odsjeka za tehničke i pomoćne poslove, kao i poslove stručnog saradnika za informatičku podršku i odnose sa javnošću, vrše četiri zaposlena sa visokom stručnom spremom.

U Javnoj ustanovi poslove referenta za nabavke i finansije obavlja jedan izvršilac sa višom školskom spremom (VŠS).

Sa VKV kvalifikaciom u Javnoj ustanovi je uposleno jedno lice na poslovima referenta za tehničko održavanje, dok je sa srednjom školskom spremom (SSS) ukupno 17 zaposlenih, i to na poslovima referenta/kinje za radno okupacionu terapiju, poslovima zaštitara/ke lica i imovine, poslovima kuvara, kao i na poslovima u administraciji.

Na poslovima određenim za nekvalifikovana lica je 3 izvršioca i to: jedno lice na poslovima asistenta u tretmanu (bivši klijent Javne ustanove) i 2 lica na održavanju higijene i poslovima u vešeraju.

**IV IZVJEŠTAJ O FINANSIJSKOM POSLOVANJU**

Osnovni prihodi Javne ustanove za smještaj, rehabilitaciju i resocijalizaciju korisnika psihoaktivnih supstanci Podgorica, za 2018. godinu, činila su sredstva izdvojena iz budžeta Glavnog grada, sredstva iz iz naknada koje plaćaju korisnici usluga i sredstva od participacije Ministarstva rada i socijalnog staranja. Svi prihodi Javne ustanove usmjeravaju se na žiro račun trezora Glavnog grada, s obzirom da Budžet Glavnog grada u svom radu koristi trezorsko poslovanje.

Tokom izvještajne godine sredstva obezbijeđena iz naknada koje plaćaju korisnici usluga, iznosila su **69.710,00** eura**.**

Shodno rješenju Ministarstva rada i socijalnog staranja o učešću u participaciji troškova smještaja klijenata, Centri za socijalni rad su uplatitili za 2018.godinu iznos od **38.838,41** eura.

***Rashodi Javne ustanove za smještaj, rehabilitaciju i resocijalizaciju korisnika psihoaktivnih supstanci za 2018. godinu***

|  |  |  |  |
| --- | --- | --- | --- |
|  | **Plan budžeta (€)** | **Ostvareni budžet (€)** | **Izvršenje (%)** |
| **Bruto zarade i doprinosi na teret poslodavca** | 410.040,00 | 384.276,49 | 93,7168% |
| **Ostala lična primanja** | 21.700,00 | 24.836,65 | 114,4546% |
| **Rashodi za materijal** | 172.760,00 | 174.530,49 | 101,0248% |
| **Rashodi za usluge** | 37.550,00 | 31.053,99 | 82,7004% |
| **Rashodi za tekuće održavanje** | 16.510,00 | 16.235,57 | 98,3378% |
| **Ostali izdaci** | 25.700,00 | 26.085,18 | 101,4988% |
| **Kapitalni izdaci** | 2.380,00 | 2.008,41 | 84,3870% |
| **UKUPNO** | **686.640,00** | **659.026,78** | **95,9785%** |

Sredstva za **bruto zarade zaposlenih i doprinosi na teret poslodavca** u Javnoj ustanovi za 2018. godinu, planirana su u iznosu od 410.040,00 eura. U izvještajnom periodu, za te svrhe utrošeno je 384.276,49 eura, što je 93,7168% planiranog budžeta.

Za 2018. godinu, sredstva za **ostala lična primanja** planirana su u iznosu od 21.700,00 eura. U ove svrhe, tokom 2018. godine, utrošeno je 24.836,65 eura, to jest 114,4546% planiranog budžeta.

**Rashodi za materijal** planirani su u iznosu od 172.760,00 eura. U izvještajnom periodu, u ove svrhe utrošeno je 174.530,49 eura, odnosno 101,0248% planiranog budžeta.

**Rashodi za usluge** planirani su u iznosu od 37.550,00 eura. U izvještajnom periodu je, u te svrhe, utrošeno 31.053,99 eura, odnosno 82,7004%.

Sredstva za **tekuće održavanje** planirana su u iznosu od 16.510,00 eura. U izvještajnom periodu, u ove svrhe utrošeno je 16.235,57 eura, odnosno 98,3378% planiranog budžeta.

Sredstva za **ostale izdatke** planirana su u iznosu od 25.700,00 eura. U izvještajnom periodu, u ove svrhe utrošeno je 26.085,18 eura, odnosno 101,4988% planiranog budžeta.

Za kapitalne izdatke je predviđeno 2.380,00 eura, a utrošeno je 2.008,41 eura, što je 84,9785% od predviđene sume.

**V OCJENA STANJA SA PREDLOGOM MJERA**

Javna ustanova je planski, organizovano i uspješno realizovala sve aktivnosti planirane Programom rada za 2018.godinu.

Pored aktivnosti planiranih Programom rada, u toku 2018.godine, realizovane su i mnogobrojne druge akcije koje ukazuju da je Javna ustanova prepoznata kao institucija koja u kontinuitetu daje doprinos, ne samo na polju pružanja usluga psiho-socijalne podrške osobama u problemu bolesti zavisnosti, već i na drugim segmentima kao što su prevencija, suzbijanje stigme i diskriminacije zavisnika/ca i sl.

U toku 2018. godine nastavljena je dobra profesionalna saradnja sa svim relevantnim institucijama koje djeluju na polju problematike bolesti zavisnosti.

Obzirom da su u proteklom periodu u kontinuitetu unapređivani sadržaji radno-okupacione terapije u vidu različitih radionica i u narednom periodu i dalje ćemo ulagati značajne napore u podizanje standarda ovih sadržaja na veći nivo.

Takođe, nastaviće se osnaživanje kadrovskih potencijala zaposlenih koji se neposredno bave psihoterapijskim radom, kreativnim radom, radno-okupacionim i sportsko-rekreativnim aktivnostima sa klijentima/kinjama, kroz edukacije u različitim oblastima psihoterapijskog rada, kao i kroz edukacije vezane za radno-okupacione aktivnosti.

Javna ustanova kontinuiranim radom podiže profesionalne standarde u pružanju usluga tretmana što će se nastaviti u narednom periodu u cilju što kvalitetnije usluge tretmana za klijente/kinje koji se opredijele za rehabilitaciju kao vid podrške u uspostavljanju stabilne apstinencije.

**VI TABELARNI PRIKAZ PROGRAMSKIH AKTIVNOSTI**

***Tabela 1. Prijem klijenata/kinja***

|  |  |
| --- | --- |
|  | **Broj** |
| **Lica koja su po odluci Komisije za prijem primljena na tretman** | **70** |

***Tabela 2. Terapije***

|  |  |
| --- | --- |
| **Vid terapije** | **Broj** |
| **Grupne terapije sa klijentima/kinjama koji su na rezidencijalnom i nerezidencijalnom tretmanu** | **1430** |

***Tabela 3. Evidencija Službe obezbjeđenja***

|  |  |
| --- | --- |
| **Aktivnosti** | **Broj** |
| **Testiranje klijenata/kinja** | **1004** |
| **Posjete ljekaru** | **150** |
| **Posjete sudu** | **16** |
| **Posjete klijentima/kinjama od strane osoba od povjerenja** | **629** |
| **Broj svih lica evidentiranih na prijavnici u cilju posjete Ustanovi** | **1725** |

***Tabela 4. Izlasci klijenata***

|  |  |
| --- | --- |
|  | **Broj** |
| **Dvodnevni izlasci - posjete porodici** | **282** |
| **Jednodnevni izlasci uz pratnju osobe od povjerenja** | **110** |

***D I R E K T O R,*** *Aleksandar Radinović*

# 

# Saglasno članu 54. stav 1. tačka 29 Statuta Glavnog grada ("Sl. list CG - opštinski propisi” br. 8/19), Skupština Glavnog grada – Podgorice, na sjednici održanoj dana \_\_\_\_\_\_\_\_\_ 2019. godine, razmatrala je Izvještaj o radu Javne ustanove za smještaj, rehabilitaciju i resocijalizaciju korisnika psihoaktivnih supstanci - Podgorica za 2018.godinu i na osnovu člana 127 Poslovnika Skupštine Glavnog grada (“Sl.list CG - opštinski propisi”, br.15/11), donijela sljedeće –

OCJENE I ZAKLJUČAK

OCJENE

Osnovna djelatnost Javne ustanove za smještaj, rehabilitaciju i resocijalizaciju korisnika psihoaktivnih supstanci - Podgorica, je obavljanje tercijarne zaštite, tretmana, rehabilitacije i resocijalizacije korisnika psihoaktivnih supstanci i s tim u vezi zdravstvene njege, boravka i ishrane korisnika.

Javna ustanova je planski, organizovano i uspješno realizovala sve aktivnosti planirane Programom rada za 2018.godinu.

Pored aktivnosti planiranih Programom rada, u toku 2018.godine, realizovane su i mnogobrojne druge akcije koje ukazuju da je Javna ustanova prepoznata kao institucija koja u kontinuitetu daje doprinos, ne samo na polju pružanja usluga psiho-socijalne podrške osobama u problemu bolesti zavisnosti, već i na drugim segmentima kao što su prevencija, suzbijanje stigme i diskriminacije zavisnika/ca i sl.

U toku 2018. godine nastavljena je profesionalna saradnja sa svim relevantnim institucijama koje djeluju na polju problematike bolesti zavisnosti.

Javnu ustanovu je tokom 2018. godine posjetilo 1725 lica, a Komisija za prijem i otpust klijenata donijela je odluku o prijemu 70 klijenata.

Prosječan broj klijenata u Javnoj ustanovi u toku 2018. godine bio je 46**,** na mjesečnom nivou i to 27 klijenta na rezidencijalnom i 19 klijenata na nerezidencijalnom tretmanu.

Programske aktivnosti u 2018.godini su se realizovale kroz: Prijem i otpust klijenata/kinja, stručni tretman rehabilitacije i resocijalizacije, rad sa porodicom, radno - okupacionu terapiju, poslove obezbjeđenja lica i imovinu, sportske i rekreativne aktivnosti, timske konsultacije, izlaske klijenata/kinja, izradu izvještaja i akcije u cilju promocije usluga.

Tokom izvještajnog perioda, organizovano je i sprovedeno ukupno 1363 grupnih terapija sa klijentima/kinjama koji se nalaze na rezidencijalnom dijelu tretmana.

Takođe, organizovane su grupne terapije sa klijentima/kinjama koji se nalaze na nerezidencijalnom tretmanu, u cilju praćenja njihovog stanja i podrške u aktuelnim problemima koji se ispoljavaju u funkcionisanju nakon stacionarnog tretmana. Organizovano je i sprovedeno ukupno 67 grupnih terapija sa klijentima/kinjama koji se nalaze na nerezidencijalnom tretmanu.

Kako je jedna od glavnih karakteristika zavisnika/ca neistrajnost, labilnost, sugestibilnost u okviru rada sa klijentima/kinjama organizovane su posebno psihološke radionice na teme asertivnosti, emocionalne pismenosti, razbijanja predrasuda, jačanja samopouzdanja, tolerancije, adekvatnog odgovora na stres, adekvatno riješavanje konfliktnih situacija i sl. Tokom izvještajnog perioda, sprovedene su 24 psihološke radionice.

Pored navedenih oblika pružanja psiho-socijalne podrške klijentima/kinjama, u toku tretmana u vidu individualnih i grupnih psihoterapija, svakodnevno je spovođeno i savjetovanje na različite teme koje se javljaju kao potreba klijenta/kinje da odgovori na aktuelni problem, a za koji/joj je potrebna podrška stručnih lica.

Savjetovanje je vršeno na teme adekvatnog funkcionisanja, zastoja u obradi stručnog programa, interakcija sa drugim ljudima, odnosa prema radnim obavezama, trenutnih emotivnih zastoja i drugih tema koje se mogu riješiti u formi savjetovanja i konsultacije. Ukupan broj savjetovanja za 2018. godinu iznosio je 1321.

Takođe, pored redovnih porodičnih terapija, savjetovanja i konsultacije su omogućene i za porodice klijenata/kinja i u 2018. godini bilo ih je 919.

Članovi stručnog tima su u prethodnom periodu za sve klijente/kinje, koji su na tretmanu duže od šest mjeseci, organizovali porodične terapije.

Sistemska porodična terapija je interakcijski metod koji sagledava porodicu kao sistem u promjeni, a individualne obrasce ponašanja razumije kao rezultat interpersonalnih odnosa. Promjena kod jednog člana porodice utiče na ostale članove, a samim tim dolazi do promjene u cijelom porodičnom sistemu.

U 2018. godini, Stručni tim je organizovao i sproveo 19 porodičnih terapija.

Radna zaduženja klijenata/kinja, u okviru radno-okupacione terapije, dozirana su u skladu sa mogućnostima i afinitetima samog klijenta/kinje sa ciljem unapređenja ili formiranja radnih navika usmjernih na učenje novih vještina i brige o prostoru u kome borave. Takođe, kroz plansku i organizovanu radnu terapiju klijenti/kinje su učili i pravilan odnos prema dodijeljenim zadacima, prihvatanju autoriteta u radu, učenju po modelu teraputa/kinje, kao i kontinuitetu u obavljanju radnih aktivnosti.

U izvještajnom periodu u okviru radno-okupacione terapije sprovođene su sljedeće aktivnosti: Održavanje higijene prostora u Javnoj ustanovi i njenom okruženju, rad u plasteniku, rad u stolarskoj radionici, rad u radionici za uzgoj pčela i vrcanje meda, poslovi popravke instalacija u Javnoj ustanovi, održavanje unutrašnjosti Javne ustanove, popravke alata koji je na raspolaganju klijentima/kinjama, održavanje vinograda i proizvodnja soka od grožđa za potrebe klijenata/kinja, izrada ukrasnih predmeta u okviru okupacione terapije i Kulinarstvo (pravljenje torti, kolača, peciva uz nadzor referentkinja za radnu terapiju za potrebe klijenata/kinja).

Za klijentkinje, u okviru radno-okupacione terapije, realizovane su i radionica za šivenje i radionica za pružanje kozmetičkih usluga. Cilj radionica bio je usvajanje novih vještina koje će klijentkinjama koristiti nakon završetka tretmana kao mogućnost djelatnostima kojima bi mogle da se profesionalno bave.

Sportske aktivnosti, kao jedan od segmenata tretmana u Javnoj ustanovi prvenstveno se baziraju na osnovu antropološkog statusa svakog klijenta/kinje ponaosob, gdje se prije svega akcenat stavlja na zdravstveno stanje i motoričke sposobnosti.

Javna ustanova ima veoma dobru saradnju sa grupama samopomoći za zavisnike/ce koje su formirane na teritoriji Glavnog grada Podgorica, NA grupama samopomoći. Prepoznajući značaj postojanja ovakvog vida podrške za zavisnike/ce i nakon tretmana, realizovane su aktivnosti u vidu sastanaka članova ove grupe i klijeneta/kinje i organizovane su zajedničke sportske aktivnosti. U 2018.godini realizovano je 34 zajednička sastanaka, kao i 9 fudbalskih utakmica u Kros parku “Zlatica”.Bolest zavisnosti kao veoma kompleksna bolest zahtijeva multidisciplinaran pristup i saradnju različitih obrazovnih profila koji su na raspolaganju klijentima/kinjama u Javnoj ustanovi. Tako su se svakodnevno organizovali međusektorski sastanci u Javnoj ustanovi, kako bi zadržali kontinuitet razmjene informacija.

U 2018. godini organizovani su svakodnevni sastanci članova Stručnog tima, po potrebi i više puta u toku dana kako bi se razmijenile informacije o funkcionisanju klijenata/kinja i organizovao dnevni plan rada za grupne i individualne psihoterapije.

Kolegijumi koji se održavaju kod direktora, a kojima prisustvuju predstavnici svih sektora i službi u okviru Javne ustanove, organizovani su najmanje dva puta sedmično, a po potrebi i češće.

Na ovaj način, razmjenom informacija između menadžmenta, stručnog tima, referenata/kinja za radnu terapiju i zaposlenih na poslovima obezbjeđenja lica i imovine praćeno je stanje klijenta/kinje, a dobra komunikacija zaposlenih u ovim segmentima imala je za rezultat kvalitetan tretman.

Javna ustanova je prepoznata kao ustanova koja ima kontinuirano dobru profesionalnu saradnju sa institucijama koje se bave sličnom problematikom ili imaju slično polje djelovanja. U 2018. godini uloženi su napori ka unapređenju te saradnje, nezavisno da li se radi o državnim institucijama, institucijama Glavnog grada, Kancelarijama za prevenciju bolesti zavisnosti na teritoriji Crne Gore, NVO ili nekim drugim subjektima.

U toku 2018. godine, predstavnici Javne ustanove su bili gosti različitih medijskih kuća. Stručna lica i menadžment Javne ustanove izlagali su na mnogobrojne teme u okviru problematike bolesti zavisnosti i funkcionisanja Javne ustanove. Gostovanja su bila u različitim emisijama RTCG (Jutarnji program, Putevi života i drugi prilozi u okviru informativnog sadržaja), Televizije 777, Televizije Nikšić, RTV Budva, TV Nova M, Antene M (radijska emisija Droga je laž, istina je život). Takođe, na brojne zahtjeve pisanih medija dali smo odgovore na sva pitanja, a informisanjem javnosti na ovaj način pružili mogućnost transparentnog uvida u rad Javne ustanove.

Upravni odbor je u toku 2018. godine održao 4 redovne sjednice, na kojima je analiziran rad i tekuća problematika Javne ustanove.

Javna ustanova na 31.12.2018. godine, imala je 36 zaposlenih.

ZAKLJUČAK

Usvaja se Izvještaj o radu Javne ustanove za smještaj, rehabilitaciju i resocijalizaciju korisnika psihoaktivnih supstanci – Podgorica za 2018.godinu.

Broj:\_\_\_\_\_\_\_\_\_\_\_\_\_\_\_\_\_\_\_\_\_

Podgorica,\_\_\_\_\_\_\_\_\_\_2019.godina

SKUPŠTINA GLAVNOG GRADA – PODGORICE

PREDSJEDNIK SKUPŠTINE,

dr Đorđe Suhih